ועדת החינוך והתרבות, כנסת 15, פרוטוקול מספר 419, 2002-02-20 09:00

זבולון אורלב: בוקר טוב, אני מתכבד לפתוח את ישיבת הוועדה.

זבולון אורלב: התכנסנו היום לדון בסוגיית תקציב משרד החינוך לשנת 2002, בקיצוצים ובמשמעויות שלהם.

זבולון אורלב: אנחנו מקדמים בברכה את שרת החינוך, את המנכ"לית, צמרת המשרד, ארגוני המורים, נציגי מרכז שלטון מקומי, מועצת תלמידים, ארגון הורים ארצי וכל יתר האורחים.

זבולון אורלב: שרת החינוך הובילה מאבק קשה לצמצם את הקיצוץ בתקציב החינוך.

זבולון אורלב: צריך לזכור את הגלגולים הרבים מאוד שעבר הקיצוץ הזה, שראשיתו היה בהחלטה, אי שם בספטמבר, על קיצוץ של כ-660 מיליון שקלים.

זבולון אורלב: כל המערכות התגייסו לעזור – ועדת החינוך, ארגוני המורים, ארגון ההורים הארצי, שלטון מקומי וכל יתר ארגוני החינוך – כדי לצמצם את הקיצוץ ככל האפשר.

זבולון אורלב: אומנם היתה הצלחה מסוימת בהפחתה של הקיצוץ, אבל אחרי כל הגלגולים הרבים, עדיין נותרנו עם קיצוץ, שלהערכתי מתקרב לחצי מיליארד שקלים, שהוא קיצוץ כמעט בלתי אפשרי, שפוגע בבשר החי.

זבולון אורלב: אנחנו עומדים היום עם מציאות מאוד מאוד בעייתית.

זבולון אורלב: אין לי ספק שאי אפשר לרבע את המעגל, כלומר בכל אשר נעשה ונפנה הקיצוץ הזה יפגע בסופו של דבר בחלשים, למרות כל הכוונות, מפני שכשאתה מקצץ לחזקים – ואני מעריך שיקצצו להם – יש להם תמיד את הכסף הפרטי כדי למלא את החסר.

זבולון אורלב: כלומר, אם יקצצו להם במחשבים, תתקבלנה תרומות וועד ההורים יתגייס.

זבולון אורלב: אם תקצץ להם בשיעורים, הם יגייסו כספים כדי לקנות עוד שיעורים וכן הלאה.

זבולון אורלב: בסופו של דבר, מי שאין לו להשלים את החסר בקיצוץ הוא זה שייפגע.

זבולון אורלב: היום אנחנו רוצים להתוודע לקיצוץ, כדי להבין את המשמעויות ולראות איך ניתן לצמצם ככל האפשר.

זבולון אורלב: אני לא רוצה שמהדיון הזה ישתמע שיש איזושהי לגיטימציה מבחינתנו לעצם הקיצוץ בחינוך.

זבולון אורלב: אנחנו כמובן שוללים ומתנגדים, אבל יש כרגע החלטת ממשלה והחלטת כנסת שאנחנו חייבים לכבד אותה.

זבולון אורלב: לכן אנחנו נשמע מהמשרד מה תוכניות הקיצוץ.

זבולון אורלב: לצערי גם כל תהליך קבלת ההחלטות בכנסת באשר לקיצוץ, לא היה תקין.

זבולון אורלב: גם תהליך קבלת ההחלטות בממשלה היה שערורייתי.

זבולון אורלב: אני חושב שלא היתה שערורייה כזאת מאז הקמת המדינה באשר לצורה בה מביאים תקציב, איך מונעים דיון רציני וענייני במשמעויות של הקיצוץ הזה.

זבולון אורלב: הכל פוליטי, הכל ציני ותוך כדי זה שלפעמים מסתירים אינפורמציות מחברי כנסת.

זבולון אורלב: ראש הממשלה ושרים עורכים הסכמים מאחורי גבן של ועדות כנסת ומאחורי גבם של השרים הנוגעים בדבר.

זבולון אורלב: אני בטוח שאני לא אגלה שום דבר לשרת החינוך אם אומר שמאחורי גבה נעשו הסכמים פוליטיים בקשר לתקציב משרד החינוך.

זבולון אורלב: אני חושב שצריך לגנות את זה, כי זו תופעה לא דמוקרטית והיא פסולה מן היסוד.

זבולון אורלב: יש גם פרסומים בעיתונים על התופעות השליליות האלה.

זבולון אורלב: לכשעצמי, אני מודה שבשיחות ששרת החינוך ואני מקיימים בינינו, השרה התייעצה ואמרה איך כוונתה לקצץ עוד לפני שהחליטו על הקיצוץ.

זבולון אורלב: אני נתתי לה עצה טובה, שהיא תעשה דיפרנציאציה בין החזקים לבין החלשים ומבחינתנו היא תקבל את כל הגיבוי לקיצוץ שיהיה בו דיפרנציאציה.

זבולון אורלב: אני לא חסיד של קיצוצי הפלט.

זבולון אורלב: קיצוצי הפלט בעיניי הם קיצוצים פחדניים, זה קיצוץ שהוא בריחה מאחריות, הוא קיצוץ של מנהיגות שלא מסוגלת להבחין בין טוב לרע, בין חשוב יותר לחשוב פחות, בין מי שצריך יותר לבין מי שצריך פחות.

זבולון אורלב: אני שמח, על פי ראייה ראשונה של הקיצוץ, שאומנם העצה הזאת נשמעה ותוך כדי הדיון אני אף אציע להעמיק את אותה דיפרנציאציה, למרות שבדרך כלל הדיפרנציאציה פוגעת יותר בחזקים ולחזקים יש יותר כוח להגן על הנחלות שלהם.

זבולון אורלב: אני רוצה לקדם בברכה את המזכ"ל החדש של הסתדרות המורים, יוסי וסרמן, שכמזכ"ל זאת לו הישיבה הראשונה בישיבת ועדת החינוך.

זבולון אורלב: אנחנו מצטערים על הנסיבות, אבל מתוך הכרות רבת שנים עם מר וסרמן, אנחנו יודעים שנבחר אדם ראוי, נבחר אדם טוב שבקיא ויש לו שורשים עמוקים מאוד גם במחויבות שלו למערכת החינוך וגם במחויבות שלו לארגוני המורים.

זבולון אורלב: הוא איש נוח ומשתף פעולה, במובן של הידברות.

זבולון אורלב: אנחנו מאחלים לו הצלחה.

זבולון אורלב: הצלחתך היא הצלחת מערכת החינוך כולה.

זבולון אורלב: שרת החינוך, בבקשה.

לימור לבנת: גם אני רוצה לפתוח בברכות לכל הארגונים שנוכחים כאן, במיוחד ליוסי וסרמן.

לימור לבנת: אני בטוחה שתדע להנהיג את ציבור המורים מתוך אחריות ומתוך ראיית המשימות המיוחדות והקשות במיוחד שעומדות בפני המורים דווקא בתקופה זו ובימים אלה.

לימור לבנת: אני בטוחה שכולם מאחלים לך הצלחה רבה.

יוסי וסרמן: תודה רבה.

לימור לבנת: אני מבקשת לסקור בקצרה את השתלשלות הקיצוץ בתקציב ואחר כך המנכ"לית והסמנכ"ל יציגו את התקציב ואת הקיצוצים.

לימור לבנת: אני מבקשת להתייחס במספר מילים למה שעברנו ולמה שכנראה עוד נעבור.

לימור לבנת: צריך לומר כאן את אשר ידוע כבר לכל היושבים כאן, שאין זהות בין שנת תקציב לבין שנת הלימודים.

לימור לבנת: מטבע הדברים אנחנו נתקלים בבעיה הזאת שוב ושוב, כאשר מבחינה תקציבית, אם רוצים לקצץ בתקציב המשרד, אין שום אפשרות לעשות כן תוך כדי שנת לימודים, ולכן יש משמעות גדולה בשנה שלאחר מכן.

לימור לבנת: כמעט כל ההתייחסות שלי עכשיו תתייחס לקיצוצים שיצטרכו להיעשות ב-2002, אבל הם יחולו כמעט באופן בלעדי על שנת הלימודים תשס"ג, שמתחילה רק ב-1 בספטמבר.

לימור לבנת: בחלק גדול מהמקרים המשמעות היא שצריך להכפיל את הקיצוץ פי שלושה לגבי שנת הלימודים תשס"ג, שכן אין שום אפשרות לבצע קיצוץ משמעותי ועמוק כזה במהלך שנת התקציב 2002.

לימור לבנת: אני אתמוך בעמדה שתעביר את הדיון בתקציב החינוך, כמו שזה נעשה עם תקציב הביטחון, לוועדה משותפת של ועדת הכספים וועדת החינוך.

לימור לבנת: רק אתמול התפרסם בעיתון "הארץ" תחקיר מקיף על הדרך שבה אושר תקציב המדינה.

לימור לבנת: אני אקרא מתוך הדברים שפורסמו ב"הארץ": "ועדת הכספים דנה בקיצוץ של שישה ורבע מיליארד שקל בתקציב 2002 במשך פחות מארבע שעות".

לימור לבנת: לא היה דבר כזה מעולם.

לימור לבנת: "לחברי הוועדה ניתנו שעתיים בלבד כדי ללמוד את פרטי הצעת התקציב המתוקנת.

לימור לבנת: האוצר לא הציג לחברי הכנסת מסמך שמנתח את התקציב המעודכן, האוצר לא סיפק לחברי הכנסת נתון המשווה בין גודלו של התקציב המעודכן ל-2002 לזה של 2001.

לימור לבנת: האוצר לא הציג לחברי הכנסת פירוט הוצאות שונות בתקציב, ובהן שיעור הצריכה הביטחונית.

לימור לבנת: הדיון במליאת הכנסת בהצעת התקציב המעודכן לשנת 2002 החל בשעה שתיים לפנות בוקר ונמשך פחות משעתיים.

לימור לבנת: שר האוצר וראשי האגפים במשרדו ערכו דיון שנערך בהשתתפות חמישה חברי הכנסת בלבד..." ועוד כהנה וכהנה.

לימור לבנת: בכתבה יש עוד הערה: "הדיון בוועדת הכספים בעשרות תקציבים שפוצלו מחוק ההסדרים נמשך ארבעה ימים בלבד".

לימור לבנת: אני חושבת שכל מי שהדמוקרטיה יקרה לליבו וכל מי שחושב שהכנסת לא יכולה באופן הזה לאשר תקציב, צריך להיות מודאג מאוד מהדרך שבה זה קרה, מהדרך שבה זה התנהל ומהדרך שבה התנהלו כאן הדיונים.

לימור לבנת: אני אומרת את זה לא כדי לנגח אף אחד, אלא פשוט משום שאני מודאגת מאוד בדיוק מהנקודה הזאת.

לימור לבנת: כאשר דנים, וטוב שהצלחנו לפצל מתוך חוק ההסדרים את אותם סעיפים שנוגעים לחינוך, כדי שלפחות הם לא יעברו באופן הזה, הכל כך לא אחראי, בדיון של כמה שעות בוועדת כספים ביחד עם עוד עשרות סעיפים נוספים.

לימור לבנת: אני בהחלט תומכת בעמדה שעל פיה הדיונים בתקציב החינוך ייעשו בוועדה משותפת של ועדת החינוך וועדת הכספים.

לימור לבנת: אני רוצה להכיר תודה גם ליושב ראש ועדת החינוך של הכנסת, חבר הכנסת זבולון אורלב, ולכל הארגונים שהיו שותפים למאבק שבעקבותיו קיצצנו את הקיצוץ, אבל עדיין נשארנו במצב לא טוב.

לימור לבנת: הקיצוץ שהושת על משרד החינוך התחיל מ-660 מיליון שקל.

לימור לבנת: לאחר מאבק כבר בתחילת הדרך, בוטלו 220 מיליון שקל מהקיצוץ הזה, והגענו ל-440 מיליון שקלים.

לימור לבנת: הקיצוץ של 440 מיליון השקלים היה מורכב בעצם מ-140 מיליון שקלים, שהיה קיצוץ פלט שהושת על כל משרדי הממשלה בתחילת הדרך – בקיצוץ הראשון שהיה – ועוד 300 מיליון שקלים שהחליטו סתם כך שמשרד החינוך צריך להתייעל, דבר שלא הושת על משרדים אחרים, ונגד זה אני נאבקתי במיוחד.

לימור לבנת: בעקבות המאבק הזה, אכן 140 מיליון שקל חזרו לתקציב של המשרד, זאת מתוך תקציב נעלם של רזרבה ערטילאית, שבה היה אמור להיות תקציב לעוד 50 אלף ילדים בפנימיות יום והוא חזר למשרד החינוך, כדי שמשרד החינוך יוכל לטפל בו על פי סדרי עדיפויות.

לימור לבנת: גם ראשי הרשויות אמרו שהם לא מסוגלים לעמוד בכלל ב-matching לעוד כמות כזאת של ילדים בפנימיות יום.

לימור לבנת: חזרו אלינו 140 מיליון שקל.

לימור לבנת: אני לא רוצה להלאות את הוועדה בכל ההשתלשלות ובכל עוללות התקציב, אבל נשארו בסופו של דבר עם קיצוץ של למעלה מ-260 מיליון שקלים, שאליו נוסף קיצוץ נוסף שהשיתו עלינו אז, בגובה של למעלה מ-200 מיליון שקלים.

לימור לבנת: בנקודה הזאת ביקשתי, ועשיתי כמה ויתורים פנימיים והסטות פנימיות.

לימור לבנת: ויתרנו על בינוי של כ-400 כיתות, בגלל שהשנה יהיה בינוי מואץ במיוחד במסלול של הפיס.

לימור לבנת: ויתרנו על בינוי של 400 כיתות במסלול המתוקצב של משרד החינוך.

לימור לבנת: כתוצאה מזה נכנס סכום כסף מסוים חזרה לתקציב משרד החינוך.

לימור לבנת: ביצענו עוד כמה תהליכים של הסטות פנימיות, שבעקבותיהם הקיצוץ קטן.

לימור לבנת: בסופו של דבר, לפני כשבועיים פתאום שמעתי ברדיו שיש קיצוץ נוסף, פלט, אחיד, של עוד שני אחוז, מה שהפיל עלינו קיצוץ של עוד כ-100 מיליון שקל ועוד 14 מיליון שקל בתקציבי הבינוי והפיתוח, בנוסף לקיצוץ קודם של 22 מיליון שקל בתקציבי הבינוי והפיתוח, בנוסף לקיצוץ שלקחנו על עצמנו של 400 כיתות.

לימור לבנת: על הקיצוץ הזה שמעתי ברדיו, כמו גם על דברים אחרים.

זבולון אורלב: לא היה משאל טלפוני?

לימור לבנת: לא, משום שבישיבת הממשלה הלילית שהתקיימה ביום שבו קלינטון היה בארץ, באירוע של אוניברסיטת תל-אביב, היתה ישיבת ממשלה שהתחילה והמשיכה בלילה בקריה בתל-אביב.

לימור לבנת: שם הממשלה החליטה, בניגוד לעמדתי, אני הצבעתי נגד, להסמיך את ראש הממשלה ואת שר האוצר להחליט מאיפה ימומן הפער של הקיצוץ שהוחלט עליו, שהלך לחוקי הנגב וחוק משפחות ברוכות ילדים ולכל מיני שינויים אחרים שנעשו במסגרת המקורית של הקיצוץ של השישה ורבע מיליארד.

לימור לבנת: כיוון שהממשלה הסמיכה את ראש הממשלה ואת שר האוצר, בהתנגדותי – לא הייתי בישיבה והשארתי פתק למזכיר הממשלה שאני מתנגדת לחלק הזה שמסמיך את ראש הממשלה ושר האוצר, כי רציתי שזה יחזור לממשלה, כדי שהממשלה תחליט מאיפה יבוא הפער – ראש הממשלה ושר האוצר החליטו להשית קיצוץ של עוד 2% פלט.

לימור לבנת: כמו שאמרת, זה הדבר שהכי קל לעשות – פלט על כולם.

לימור לבנת: פתאום מתברר לי שיש קיצוץ נוסף של עוד 193 מיליון שקל בתקציב משרד החינוך.

לימור לבנת: מאיפה שלא נסתכל על זה, זה כבר מסובך ומבלבל, אנחנו נגיע לקיצוץ של כמעט חצי מיליארד שקל בתקציב משרד החינוך.

לימור לבנת: זו השורה האחרונה.

לימור לבנת: אלמלא המאבק שאני עשיתי כאן ואלמלא כל מיני ויתורים פנימיים שעשיתי – בכיתות ובדברים מהסוג הזה – היה נשאר קיצוץ בגובה כזה.

לימור לבנת: אפילו היתה העברה של 50 מיליון שקל מתקציב של 6 מיליארד שקל של המועצה להשכלה גבוהה, כדי לממן חלק מהפער הזה.

לימור לבנת: אלמלא זה, היינו עומדים היום בקיצוץ של כ-900 מיליון שקל בתקציב משרד החינוך.

לימור לבנת: זו מכת מוות למערכת החינוך.

לימור לבנת: אני מקבלת את עמדתו של יושב ראש הוועדה, שקיצוץ צריך להיות דיפרנציאלי ואסור לו בשום פנים ואופן לחול במידה שווה על כולם.

לימור לבנת: קיצוץ אחיד, פלט, הוא באמת בריחה מאחריות והוא פוגע במיוחד בחלשים ביותר.

לימור לבנת: דרך אגב, כל קיצוץ, גם אם לא נקצץ בפרוייקטים המיוחדים וההנחיה היתה לא לקצץ בתוכניות המיוחדות – בפנימיות יום, בקרן רש"י, בקרן קרב, בברנקו וייס ובכל התוכניות שבאו לסייע במיוחד לחלשים – זה בסופו של דבר פוגע.

לימור לבנת: לא נגענו בהן ולא קיצצנו בהן, למרות הקיצוץ החמור הזה, כדי לא לפגוע במיוחד בחלשים.

לימור לבנת: אבל בסופו של דבר, כל קיצוץ שהוא פוגע במיוחד בחלשים, בוודאי קיצוץ כל כך מסיבי וכל כך אינטנסיבי.

לימור לבנת: צריך להבין שהמשמעות של קיצוץ נוסף בהיקף של 93 מיליון שקל הוא שאי אפשר להפעיל את זה עכשיו, אלא זה יחול רק על תשס"ג.

לימור לבנת: המשמעות של זה היא שזה בעצם קיצוץ של פי שלושה ב-2002.

לימור לבנת: כלומר, אם אנחנו רוצים שכל זה יחול ב-2002, עם המשמעות של קיצוץ של 93 מיליוני שקלים נוספים, המשמעות היא פיטורי כאלף מורים, כי אין מאיפה לקחת יותר, וקיצוץ של כ-20 אלף שעות שבועיות, זה יהיה פי שלושה אם רוצים שכל זה יחול ב-2002.

לימור לבנת: לכן, פניתי ערב נסיעתו של ראש הממשלה לארצות הברית וביקשתי פגישה דחופה אצלו.

לימור לבנת: לקראת ההצבעה שהיתה בכנסת על תקציב המדינה, פניתי לראש הממשלה ואמרתי לו שזה קיצוץ שאי אפשר לחיות איתו.

לימור לבנת: כמובן שהשאלה שלו היתה מאיפה להביא כסף, כי אין כסף.

לימור לבנת: אמרתי לו שאני לא יודעת מאיפה להביא כסף, יש כסף להכל ושיהיה כסף גם לזה.

לימור לבנת: אמרתי לו גם שאני מציעה שאם אין ברירה, שלפחות דבר אחד, שכבר נעשה בעבר, ייעשה גם הפעם.

לימור לבנת: דהיינו, שהקיצוץ שחל בבסיס והוא נכון לתשס"ג, שכן אי אפשר לבצע אותו כרגע, ייחשב כאילו הוחל כולו בתשס"ג.

לימור לבנת: כלומר, אם צריך לפטר חלילה מורים, ואנחנו נגד פיטורי מורים ונגד קיצוץ בשעות הוראה, לפחות שזה לא יהיה פי שלושה, אלא שזה יהיה במספרים שנכונים ל-2003.

לימור לבנת: הקיצוץ ייכנס לבסיס התקציב של 2003, אבל הקיצוץ הזה ייחשב כאילו הוא כולו ב-2002.

לימור לבנת: כך הפגיעה תהיה קשה פחות מהפגיעה שעלולה להיות אם זה לא יהיה כך.

לימור לבנת: ראש הממשלה שמע בעניין רב את מה שביקשתי, זה אפילו נשמע לו הגיוני, כפי שהוא אמר לי.

לימור לבנת: אמרתי לו שיש לכך תקדימים של חישובים כאלה שנעשו בעבר.

לימור לבנת: ברור לחלוטין שהאוצר התנגד.

לימור לבנת: למחרת ראש הממשלה טס לארצות הברית והוא הבטיח לי שכשהוא יחזור מארצות הברית הוא יטפל בזה, אבל הוא חזר והיה חולה וביטל את כל הפגישות.

לימור לבנת: בשבוע הבא תהיה פגישה שלנו עם ראש הממשלה ועם מנכ"ל האוצר בדיוק לנקודה הזאת, כדי לבדוק אם זה ניתן.

לימור לבנת: אתמול הייתי בסיור בתל-מונד והמנכ"לית היתה בסיור בכמה יישובים ערבים במטה אשר.

לימור לבנת: גם אני וגם היא ראינו במקומות שהיינו מה נעשה בתקציב של חידוש מבנים שקוצץ מ-87 מיליון שקלים לכ-45 מיליון שקל, כאשר הצרכים הם כ-400 מיליון שקל.

לימור לבנת: הייתם צריכים לראות איזה תוכניות מדהימות נעשו בשיפוץ מבנים, שמאפשרים לתלמידים ולמורים ללמוד בבתי ספר שהם ברמה גבוהה מבחינת המבנה, מבחינת הכיתות, מבחינת האסטטיקה של המקום, שגם זה חלק מאוד חשוב מתוך המערכת.

לימור לבנת: כל זה מעמיד אותנו במצב בלתי נסבל ובלתי אפשרי.

לימור לבנת: יבנו עוד כיתות – וטוב שבונים השנה הרבה יותר ושאימצו את התוכנית שלנו להגדלת הבינוי גם באמצעות מפעל הפיס ויזמים פרטיים – אבל זה לא מספיק.

לימור לבנת: המנכ"לית מקיימת יחד עם הצוות הבכיר של המשרד הליך היוועצות, שמעולם לא היה קודם, עם כל הגורמים, כדי להתייעץ ולראות מה תהיה הפגיעה המינימלית הנדרשת.

לימור לבנת: אבל שלא תהיה פה אשליה לאף אחד: הפגיעה קשה ביותר ואם לא נקבל גיבוי מראש הממשלה לעניין הקיצוץ הנוסף של 93 מיליון שקלים, כדי למנוע אותו או את חלקו או להשית אותו על תשס"ג כאילו היה ב-2002, אני מעריכה שאנחנו צפויים לפיטורים של בין 4,000 ל-5,000 מורים.

לימור לבנת: זה בעצם אומר קיצוץ של בין 80 ל-100 אלף שעות הוראה, שהמשמעות שלו היא קיצוץ של בין שעה וחצי לשעתיים שבועיות בכל כיתה במדינת ישראל.

לימור לבנת: כל תלמידי ישראל במקום לקבל את מה שהם מקבלים היום, שגם זה לא עונה בדיוק לא על הצרכים ולא על חוק יום חינוך ארוך, המשמעות היא משמעות חמורה ביותר וקשה ביותר, והוועדה הזאת צריכה לדעת את זה.

לימור לבנת: דרך אגב, כל מה שאמרתי הוא לפני הקיצוץ הבא, שאנחנו לא יודעים מהו.

4400: אני רוצה לומר כמה דברים ברמה העקרונית ואחר כך אדי הרשקוביץ יציג בפניכם את המצגת עם כל פירוט השתלשלות הקיצוץ, היכן נעשו הקיצוצים וכו'.

4400: אנחנו מדברים על קיצוץ מצטבר שמגיע כמעט לחצי מיליארד שקלים, כאשר כ-400 מיליון שקלים זה קיצוץ שהושת ישירות על ידי האוצר בשלבים שונים של שנה זו.

4400: עוד כ-100 מיליון שקל זה קיצוץ פנימי, של הסטות פנימיות שנבעו כתוצאה מהצורך לעמוד בהחלטות ממשלה בהיקפים שאנחנו צריכים לממש ובחלק מסוים גם הדגלים שאנחנו רצינו להמשיך ולבצע אותם כיוזמות של המשרד.

4400: אנחנו קיצצנו באופן דיפרנציאלי ולא עשינו פלט, כמו שאמר יושב ראש הוועדה.

4400: נענו בין קיצוץ של 5% עד 30% בתקנות שונות – כ-700-800 תקנות של המשרד, מרביתן על פעולות המשרד, משום שתקציב המשרד בנוי כך ש-90% זה תקציב קשיח, שהוא שכר מורים ישירות דרכנו או דרך מרכז שלטון מקומי, וכ-10% הם לפעולות שונות, שם פגענו במרבית התקנות בין 5% ל-30%.

4400: המשמעות של הקיצוצים הללו הם פגיעה במורים.

4400: זה יכול לנוע בין פיטורי אלף מורים לבין שלושת אלפים ויותר, תלוי איך משרד האוצר יסכים לקבל את הקיצוץ.

רחמים מלול: מתי יהיו הפיטורים?

4400: מספטמבר הקרוב.

רחמים מלול: אבל הקיצוץ הוא על פני רבעון אחד.

לימור לבנת: הבעיה היא שאין זהות בין שנת התקציב לשנת הלימודים.

4400: מעבר לפיטורי מורים, יש פגיעה קשה מאוד בשלטון המקומי בהיקף של 80 מיליון שקלים.

4400: גם שם מדובר על מורים וגם על פעולות שנעשות יחד עם ההורים לטובת התלמידים.

4400: כתוצאה מכך נצטרך לעכב המשך יישומם של חוקים שונים, כמו יום חינוך ארוך, גילאי שלוש-ארבע, ולא נוכל להתקדם עם זה.

4400: אנחנו ניאלץ לפטר עובדים ביחידות סמך של המשרד, כמו רשות העתיקות, החברה למתנ"סים, מינהלת נעל"ה וכד'.

4400: נעכב יוזמות כמו ניהול עצמי בבתי ספר ונצטרך לעצור את המשך יישום הדגלים שהמשרד הניף, כמו למשל לימודי מורשת, כמו למשל מועדי היבחנות השונים שהוספנו – מועדי ב' ומועדי חורף.

4400: אני מעמידה בספק אם נצליח לעמוד במגוון של המבחנים.

4400: אפשרנו לקבוצות קטנות לגשת למועדים שונים וכנראה שנצטרך לסייג את זה לבחינות - - -

זבולון אורלב: אז יהיה בג"ץ.

זבולון אורלב: לא יכולה להיות אפליה בין קבוצות שונות באוכלוסיה.

זבולון אורלב: אם תהיה אפליה פה, יהיה בג"ץ.

4400: נראה שנצטרך לא לאפשר לכל הקבוצות.

זבולון אורלב: זה צריך להיות לכל הקבוצות.

זבולון אורלב: או שתלמיד אחד נבחן או שאף אחד לא נבחן.

זבולון אורלב: לא יכולה להיות מציאות שמישהו ששייך לקבוצה גדולה יכול להיבחן ומי ששייך לקבוצה קטנה לא יכול להיבחן.

4400: לא מדובר על קבוצות קטנות או גדולות מבחינת סקטורים.

4400: מדובר בקבוצות קטנות מבחינת היקף של נבחנים.

4400: מתימטיקה ואנגלית למשל, אלה קבוצות גדולות יותר.

4400: אני לא מדברת על סקטורים, אלא יכול להיות שנצטרך לצמצם את מספר המבחנים שבהם נאפשר מועדי ב' וחורף.

אדי הרשקוביץ: זה התקציב הכי מורכב שהיה אי פעם.

אדי הרשקוביץ: למעשה תקציב 2002 של משרד החינוך נבנה בשלושה שלבים.

אדי הרשקוביץ: היו פה שלוש מהדורות, שכל מהדורה זה ספר כחול העומד בפני עצמו והוא שונה אחד מהשני.

אדי הרשקוביץ: הייתי אומר שהמהדורה הראשונה היא החלטת הממשלה מספטמבר, שבו הושת עלינו קיצוץ של כ-660 מיליון שקל.

אדי הרשקוביץ: המהדורה הזאת לא היתה מקובלת על משרד החינוך וכתוצאה מזה האוצר כתב את כל הספר בעצמו לבד והוא הגיש אותו לכנסת.

אדי הרשקוביץ: ב-24 לדצמבר היה דיון בממשלה על קיצוץ נוסף ועל שינויים בתקציב משרד החינוך.

אדי הרשקוביץ: במסגרת השינויים האלה נבנה תקציב חדש, שנבנה כולו על ידי משרד החינוך.

אדי הרשקוביץ: לאחר מכן היתה מהדורה שלישית, וכמובן העדכון האחרון של ההסכמים הקואליציוניים והקיצוץ של 2%.

אדי הרשקוביץ: מוצג עתה לפניכם שקף המראה את תקציב הפיתוח של משרד החינוך.

אדי הרשקוביץ: כפי שאתם רואים, אנחנו בונים 4,350 כיתות – 1,000 במימון משרד החינוך והשאר במימון מפעל הפיס.

זבולון אורלב: 2,350 כיתות של מפעל הפיס זה לשנת 2002?

אדי הרשקוביץ: זה לשלוש שנים.

זבולון אורלב: זה לא מוצג כאן נכון, כי מדובר בשלוש שנים.

לימור לבנת: אבל זה ייבנה במהלך 2002.

זבולון אורלב: הפיס יוציא הרשאות בשנת 2002 ל-2,350 כיתות?

לימור לבנת: כן.

זבולון אורלב: ובשנתיים הבאות הוא לא ייתן?

לימור לבנת: הוא לא ייתן.

זבולון אורלב: כלומר מקדמים מנה של שלוש שנים למנה אחת.

זבולון אורלב: חשוב שחברי הכנסת ידעו את זה.

לימור לבנת: צריך לזכור שהכל ייבנה עכשיו.

לימור לבנת: זה הבדל מאוד משמעותי.

שמואל הלפרט: ושנתיים לא יבנו בכלל כיתות?

לימור לבנת: יבנו את מה שיהיה מתוקצב.

לימור לבנת: יש כאן שלושה מסלולים של בינוי.

לימור לבנת: השנה יהיה מסלול שלא היה בעבר, מסלול PFI – יזמים פרטיים.

לימור לבנת: בנוסף יש מסלולים שקיימים כל שנה – אחד של מפעל הפיס, וכאן מקודמת הבנייה של שלוש שנים ל-2002.

לימור לבנת: לא ייבנו בשנתיים הבאות כיתות בבינוי של מפעל הפיס, אלא אלה שהתחילה בנייתן.

לימור לבנת: יש מסלול נוסף כל שנה, של כ-1,400 כיתות שנבנות מתקציב משרד החינוך, מתקציב מיוחד שנקרא תקציב פיתוח של משרד החינוך.

לימור לבנת: ה-1,400 כיתות השנתיות האלה ימשיכו וייבנו גם בשנים הבאות.

שמואל הלפרט: כמה הרשאות אתם תוציאו השנה?

לימור לבנת: 3,350 פלוס 1,000 ב-PFI.

רחמים מלול: כמה כיתות מפעל הפיס היה מתקצב בכל שנה רגילה?

לימור לבנת: 600 כיתות.

לימור לבנת: מפעל הפיס הקדים והגדיל.

אדי הרשקוביץ: הקיצוץ בתקציב המשרד הוא בהיקף של 472 מיליון שקל.

אדי הרשקוביץ: 192 מיליון שקל היו הפחתות בפעולות של המשרד: בחינוך הלא פורמלי היה קיצוץ של 5%, בחינוך המבוגרים קיצוץ של 10%, במדע וטכנולוגיה – הכוונה בהצטיידויות – כ-10%, בחינוך ההתיישבותי – 10%.

זבולון אורלב: במה זה נופל הקיצוץ בחינוך ההתיישבותי?

אדי הרשקוביץ: על הפעולות של החינוך ההתיישבותי.

זבולון אורלב: כלומר זה לא פחות מספר תלמידים בפנימיות וזה לא פחות בהקצבות פר תלמיד לכל מוסד?

אדי הרשקוביץ: לא.

זבולון אורלב: משרד החינוך תומך בכפרי נוער והתמיכה תרד ב-10%.

אדי הרשקוביץ: בחינוך העצמאי ובמעיין החינוך התורני הקיצוץ הוא בגובה של 10%.

זבולון אורלב: מדובר בתקציב הפעולה ולא בשעות או במספר התלמידים.

4400: עוד מעט יהיה שקף של השעות ובשעות כן פגענו גם בסקטורים האלה.

אדי הרשקוביץ: הקיצוץ בתרבות תורנית ותרבות חרדית ותרבות יהודית – 10%, בטלוויזיה חינוכית – 15%, במרכז הסברה – 10%.

זבולון אורלב: תרבות תורנית, חרדית ויהודית זה גם לאחר ההסכם הקואליציוני?

אדי הרשקוביץ: זה לפני ההסכם הקואליציוני.

אדי הרשקוביץ: זה קרה במהדורה השנייה.

זבולון אורלב: בספר הלבן המתוקן זה קיים?

לימור לבנת: זה באמת ספר גזירות.

אדי הרשקוביץ: בתקציב הפעולות של הטלוויזיה החינוכית יש קיצוץ של 15%, במרכז ההסברה 10%, פעולות ויוזמות 15% ופרוייקט נעל"ה כ-30%.

זבולון אורלב: זה במינהלת נעל"ה.

זבולון אורלב: אתמול היה דיון בנושא הזה בהשתתפות סגן השרה והנושא הזה מטופל כרגע.

אדי הרשקוביץ: ברשות העתיקות 5%, חינוך דתי 10%.

זבולון אורלב: זה גם פעולות?

אדי הרשקוביץ: הכל פעולות.

אדי הרשקוביץ: אחזקת המשרד 5%, מיעוטים 10%.

זבולון אורלב: מה זה מיעוטים?

רחמים מלול: תוכנית החומש היא כחמישים מיליון שקלים.

אדי הרשקוביץ: זה בתקציב הפעולה של תוכנית החומש.

זבולון אורלב: בתקציב החומש יש שעות ויש פעולות.

זבולון אורלב: הקיצוץ הוא על החלק של הפעולות.

עזמי בשארה: מה זה פעולות מיעוטים?

זבולון אורלב: מה שלא שעות.

איציק כהן: פעולות זה הדרכה, השתלמויות, פיתוח של חומרי למידה וכד'.

לימור לבנת: כל מה שהוזכר כאן הוא רק קיצוץ בתקציבי פעולות.

אדי הרשקוביץ: בתקציב הפעולות של שירותי חברה ורווחה קיצוץ של 6%, מענק ירושלים 10%.

שמואל הלפרט: מה זה מענק ירושלים?

אדי הרשקוביץ: על פי החלטת ממשלה אנחנו צריכים להעביר לעיר ירושלים סדר גודל של 10 מיליון שקל.

לימור לבנת: מדובר בתקנת ירושלים.

אדי הרשקוביץ: בתקציב הפעולות של "יד ושם" קיצוץ של 5%, חינוך יהודי בתפוצות 7%, שירות לאומי ומורות חיילות 10%.

זבולון אורלב: מה זה 10 המיליון האלה?

אדי הרשקוביץ: זה קיצוץ בפעולות.

זבולון אורלב: האם זה אומר פחות בנות?

אדי הרשקוביץ: כן.

רחמים מלול: אם כך, זה לא קיצוץ בתקציב פעולות.

4400: צריך לעשות הבחנה בין קיצוץ שהושת עלינו על ידי משרד הביטחון לגבי מורות חיילות.

זבולון אורלב: אני שואל אם זה אומר פחות בנות בשירות לאומי.

4400: אני לא חושבת.

4400: מדובר בכל התקורות.

4400: יש תקורות של שכר דירה, תקורות של טלפונים וכד'.

4400: יש הרבה דברים שצריך להתייעל בהם ברמת המינהלה.

זבולון אורלב: וזה לא יפגע במספר הבנות בשירות לאומי?

לימור לבנת: לא, אבל כדאי לבדוק את זה עוד פעם.

רחמים מלול: זה לא יכול להיות, כי הסכום גבוה מדיי מכדי שזה לא יפגע במספר הבנות.

4400: אני אבדוק את זה ואתן לכם תשובה.

אדי הרשקוביץ: בפעולות החברה למתנ"סים יש קיצוץ של 7%, קרן קרב 8%.

לימור לבנת: צריך להדגיש שהקיצוץ בקרן קרב לא פוגע בפעולות של הקרן ועל פי סיכום שלנו עם הנהלת הקרן מדובר רק בקיצוץ בתקציב מינהלה ולא בפעולות של הקרן.

אדי הרשקוביץ: סך הכל הקיצוץ בפעולות הוא 190 מיליון שקל.

אדי הרשקוביץ: אני עובר לנושא השני – לשעות הוראה.

אדי הרשקוביץ: בהכשרת מורים קיצצנו 7 מיליון שקל.

4400: מדובר במכללות להכשרת מורים.

אדי הרשקוביץ: במקום 2.15 שעות לסטודנט, אנחנו ניתן 2.10.

זבולון אורלב: כלומר הם לא חייבים להפחית את מספר התלמידים.

4400: בהתחלה רצינו, אבל הוחלט שהם ילמדו פחות.

אדי הרשקוביץ: בשכר לימוד על יסודי יהיו פחות 25 אלף שעות הוראה.

זבולון אורלב: זה השינוי בתחשיב שאתה נותן לבעלויות?

אדי הרשקוביץ: כן.

לימור לבנת: אני רוצה להזכיר שכל זה לגבי תשס"ג.

רחמים מלול: זה בעצם אומר פיטורי מורים.

4400: בוודאי.

רון חן: זה 124 מיליון שקל ו-1040 משרות מורים.

אדי הרשקוביץ: בחינוך היסודי ובחטיבות הביניים יהיה קיצוץ של 1% מסך כל שעות ההוראה, שהוא אקוויוולנטי לכ-15 אלף שעות הוראה.

זבולון אורלב: מה השיטה להפחתה?

זבולון אורלב: זה שעה פר כיתה או פחות שעה לבעלי תפקידים?

לימור לבנת: עוד לא נקבעו ההוראות וההנחיות.

לימור לבנת: כפי שאמרתי, מדובר על תשס"ג.

לימור לבנת: בעיקרון, חלק מתוך זה יצטרך לבוא על ידי הפחתה לבעלי תפקידים וחלק מזה יצטרך לבוא על ידי צמצום יותר מאשר משרה אחת או חלקי משרות שמלמדים במשרה ורבע או משרה וחצי וכד'.

לימור לבנת: כמו כן, חלק מזה גם יבוא על ידי קיצור יום הלימודים ופיטורי מורים.

זבולון אורלב: אני רוצה לחדד את השאלה, כי אני חושב שזה פרופיל מאוד מעניין.

זבולון אורלב: יש שעות שניתנות באופן ישיר לתלמידים, כלומר מורה מול תלמיד, ויש שעות הוראה שהן לא שעות של מורה מול תלמיד.

זבולון אורלב: האם יש מחשבה או כיוון במה הולכים לקצץ את השעות – בשעות שמקבלים התלמידים וזה אומר שהם ילמדו פחות, או שעות אחרות שניתנות לעובדי הוראה?

4400: בתי הספר מקבלים סל של שעות ויש להם תוכנית ליבה שהם מחויבים לה.

4400: מעבר לזה, ביתרה, הם מעמידים בעלי תפקידים.

4400: צריך לזכור שזה דיפרנציאלי וכל אחד בונה את המערכות שלו קצת שונה ולכן אי אפשר לתת הנחיה גורפת ולהגיד שהכל ירד מבעלי תפקידים.

4400: אנחנו נדרוש שבעדיפות תהיה התייעלות לבעלי תפקידים.

4400: אי אפשר לבטל את כלל בעלי התפקידים בבתי הספר, ובוודאי לא ביסודי, ששם אין הרבה בעלי תפקידים.

4400: נתייעל לגבי מורים שעובדים מעל משרה, כדי שזה לא יביא לפיטורי המורה, אבל בוודאי שמשרתו תיפגע.

4400: בעדיפות אחרונה יהיו פיטורי מורים עצמם.

4400: יש לזכור שמעבר לפיטורי המורים, עצם הנגיסה בשעות שהם לא בתפקיד, זה יגרום לקיצור יום הלימודים.

4400: אין לנו ספק בזה.

עזמי בשארה: אתם לא חושבים על שבוע לימודים בן חמישה ימים?

לימור לבנת: אנחנו בהחלט חושבים על זה.

עזמי בשארה: בכל העולם לומדים חמישה ימים בשבוע וכך גם במגזר הערבי.

4400: יש התנגדות של ארגוני המורים בעניין הזה.

לימור לבנת: זה לא ישנה את המצב, כי עדיין יהיו פחות שעות לימודים.

לימור לבנת: כרגע זה לא הדיון.

אדי הרשקוביץ: יהיה קיצוץ בשלטון המקומי.

אדי הרשקוביץ: סך הכל הקיצוץ הוא בהיקף של כ-80 מיליון שקלים והוא בנושאים הבאים: הסעות תלמידים - הפחתה בשיעורי ההשתתפות של משרד החינוך.

אדי הרשקוביץ: ביישובי העדיפות הלאומית זה ירד מ-100% ל-90%, במועצות האזוריות הקטנת ההשתתפות היא מ-90 ל-75%, ברשויות נטולות מענק זה ירד מ-50% ל-40%.

אדי הרשקוביץ: בסך הכל מדובר בקיצוץ של 63 מיליון שקלים.

ענת מאור: והילדים ייסעו בטרמפים?

אדי הרשקוביץ: הקיצוץ הבא הוא השתתפות המשרד בתשלומי הורים ברשויות נטולות מענק, הכוונה ל-15 היישובים החזקים בארץ, וזה פחות 17 מיליון שקל.

אדי הרשקוביץ: בסך הכל פחות 80 מיליון שקל לשלטון המקומי.

ענת מאור: אחר כך יעמידו לדין ראשי רשויות שיחרגו מהתקציב.

אדי הרשקוביץ: הנושא הבא הוא התייעלות בקביעת פרופיל שכר הלימוד העל יסודי.

אדי הרשקוביץ: עד שנת הלימודים תשס"א אנחנו שיקללנו את מספר השעות בפרופיל ההוראה של בית הספר.

אדי הרשקוביץ: קבענו את פרופיל ההוראה של בית הספר, בית הספר דיווח לנו על כל המורים שלו ואנחנו חישבנו את זה על בסיס הבי.

אדי הרשקוביץ: אי.

אדי הרשקוביץ: מה שקרה בפועל הוא שבתי ספר דיווחו לנו רק על המורים היקרים, המורים בעלי הוותק הגבוה והם לא דיווחו לנו לגבי המורים בעלי הוותק הנמוך.

אדי הרשקוביץ: זה יצר מצב שהעלו את הפרופיל וקיבלו מאיתנו יותר כסף.

אדי הרשקוביץ: החל משנת הלימודים תשס"א אנחנו עושים את הפרופיל בעצמנו על פי נתוני המחשב של כל המורים בכל בית ספר.

אדי הרשקוביץ: זה אומר 36 מיליון שקל.

אדי הרשקוביץ: סך הכל ההפחתות הן 378 מיליון שקל.

זבולון אורלב: אתה צריך להגיע ל-472 מיליון.

לימור לבנת: הפחתה נוספת של 94 מיליון השקלים ועוד 14 מיליון שקל בפיתוח לא מופיעים פה עדיין, כי זה קיצוץ חדש שאנחנו עוד לא יודעים מה לעשות בו.

זבולון אורלב: זה כבר קיצוץ "ותיק", בן שבועיים.

זבולון אורלב: האם על זה נצטרך לעשות ישיבה נפרדת?

לימור לבנת: אני אומרת בצורה ברורה שאם – וזה כבר לא אם - יהיה קיצוץ נוסף של עוד 94 מיליון שקלים המשמעות שלו היא קיצוץ שעות הוראה.

לימור לבנת: המשמעות בעברית פשוטה היא פיטורי מורים.

לימור לבנת: זו קריסה כללית של מערכת החינוך.

לימור לבנת: אם יש כאן מישהו מחברי הכנסת שיש לו עצה נבונה לתת איפה לקצץ לאור זה בתקציב הפעולות יותר, כדי למנוע את זה, שיגיד.

עזמי בשארה: לקצץ בהשכלה הגבוהה.

עזמי בשארה: שכולם ילמדו באוניברסיטת לטביה, במסלול ישיר לדוקטורט.

4400: הקיצוץ של 94 מיליון הנוספים שהושתו על המשרד הם בערך 25 אלף שעות.

4400: אם נעשה את זה בשיטה דיפרנציאלית ולא בצורה גורפת על כל 12 שנות הלימוד, זה אומר למשל שקיצוץ של שעה בחינוך המיוחד ייתן 3,300 שעות בערך, שעה בכיתות א-ט' בעשירוני טיפוח אחד עד שמונה, כאשר אני עוזבת בצד את תשע ועשר שהם הכי קשים, זה נותן עוד 21 אלף שעות.

4400: בסך הכל אנחנו מגיעים פה ל-25 אלף שעות.

זבולון אורלב: ברגע שלמשרד תהיה תוכנית לגבי ה-94 מיליון אנא תודיעו לי ונקיים פה דיון.

זבולון אורלב: היקף כזה של קיצוץ מחייב דיון בוועדה.

אדי הרשקוביץ: כפי שנאמר, אנחנו העמקנו את הקיצוץ בעוד 118 מיליון שקל, כדי לקדם נושאים שהיו במסגרת הדגלים שלנו וכדי לעמוד בהחלטות ממשלה קודמות שמחייבות אותנו.

זבולון אורלב: כלומר, ה-378 מיליון כוללים גם גיוס פנימי?

אדי הרשקוביץ: כן.

אדי הרשקוביץ: ה-118 מיליון שקל ניתנים להחלטות הממשלה לגבי הטיפול הנקודתי, לבחינות בגרות במועד ב' ומועד חורף, 1.5 מיליון שקל לשוויון בין המינים.

זבולון אורלב: למה הכוונה?

לימור לבנת: אלה פרוייקטים בתוך בתי הספר שאנחנו מפעילים בנושא של שוויון בין המינים.

לימור לבנת: בינתיים זה נעשה במסורה.

אדי הרשקוביץ: כמו כן למחקרים שנעשים במסגרת ה-AOCD 2 מיליון שקל; ליד בן-צבי, על פי החלטה של המשנה ליועץ המשפטי לממשלה 1.5 מיליון שקל; 500 אלף שקל, על פי החלטת הממשלה, לקייטנות לבדואים; למפעל להכשרת ילדי ישראל; הסעות למורים בדואים מהצפון 1.2 מיליון; מכינות קדם צבאיות 3.5 מיליון שקל; לשיקום כלא עכו, על פי החלטת הממשלה, 2 מיליון שקל.

לימור לבנת: מדובר במוזיאון שישנו במבצר עכו.

אדי הרשקוביץ: 5 מיליון שקל לשיפוץ מרבד חדש בקרית אונו כדי להכין אותו לקראת בחינות הבגרות; אנחנו נותנים גמול חונך לכל סטז'ר שנכנס למערכת החינוך; יש העברה של מיליון שקל למתנ"סים וזה בעצם תוספות על פי החלטות קודמות, במיוחד קרן כהנוב.

אדי הרשקוביץ: בנו עשרה מתנ"סים במגזר הערבי והיתה החלטה שקרן כהנוב מממנת בהתחלה, לאט לאט היא יוצאת והממשלה מחליפה אותה; יש העברות להשתלמויות מורים, במיוחד בנושא המורשת; העברה לרשות העתיקות; העברה של 5 מיליון שקל למחשוב המכללות להכשרת מורים; מיליון שקל למניעת אלימות; העברה לקליטת תלמידים אתיופיים – אשלים; העברה של 4 מיליון שקל לבתי ספר קהילתיים.

עזמי בשארה: מה מהות ההעברה למניעת אלימות?

לימור לבנת: יש פרוייקט למניעת אלימות לפי דוח וילנאי.

לימור לבנת: זה למעשה יישום דוח וילנאי.

זבולון אורלב: למה בתי ספר קהילתיים צריכים תוספת של 4 מיליון שקלים?

4400: זו תוספת לבתי ספר חדשים.

4400: אנחנו מאוד רוצים לטפח את מעורבות ההורים בבתי הספר ושיתופם.

אדי הרשקוביץ: יש תוספת למעבר לשבוע עבודה בן 40 שעות בבתי הספר.

אדי הרשקוביץ: הכוונה לתשס"ג.

אדי הרשקוביץ: סך הכל התוספות 118 מיליון שקל.

אדי הרשקוביץ: החלק האחרון של הקיצוץ מורכב משני חלקים: 94 מיליון, שאנחנו לא מציגים כרגע, ותוספות של 163 מיליון שקל שנוספו בגין הסכמים קואליציוניים.

אדי הרשקוביץ: אלה נושאים שהיו בשנת 2001, אבל הם היו במהלך השנה מרזרבות של האוצר ועכשיו הם נכנסו לבסיס.

לימור לבנת: למעשה אין כאן שום תוספת, אלא זו השקיפות שהתבקשה.

זבולון אורלב: בכל שנה שר האוצר היה עומד ומכריז על התוספות בגין הסכמים קואליציוניים ומהשנה אין צורך להכריז עליהם, כי הם כתובים בספר התקציב.

רון חן: לאן הולכת התוספת של שעות לימוד?

זבולון אורלב: זו תוספת שעות לימוד לחינוך הדתי.

4400: זה כתוצאה מהסכמים קואליציוניים ולא החלטות שלנו.

אדי הרשקוביץ: כל ה-164 מיליון שקלים ניתנו במהלך 2001 והם עברו השנה לבסיס התקציב.

רחמים מלול: אין כאן שום תוספת.

ענת מאור: כמה מזה זה תוספת?

אדי הרשקוביץ: אין כאן שום תוספת.

אדי הרשקוביץ: כל הנושאים האלה היו בשנה שעברה.

ענת מאור: אני מבקשת לקבל את הנתונים של שנת 2000.

4400: ה-94 מיליון שקל, שלא נתנו כרגע פילוח איך נוריד ונתנו דוגמה שזה שווה ערך ל-25 אלף שעות, לא יהיו בהכרח רק על השעות ואין ספק שכל מה שראיתם כאן עוד יקוצץ.

4400: כלומר, עדיין לא נגענו בכל התוספות שנכנסו לבסיס התקציב, אנחנו נקצץ בכולם ואת היתרה ניקח משעות.

אדי הרשקוביץ: אני רוצה להודות למשה שגיא שהכין את המצגת.

ענת מאור: אני מקווה שהישיבה הזאת היא ישיבת פתיחה בנושא הזה ולא ישיבה מסכמת.

ענת מאור: ההערה הראשונה שלי היא הערה לממשלה כולה.

ענת מאור: אני לא קונה בשום אופן שכל שר מודיע כמה הוא נאבק, אבל בפועל הממשלה העבירה תקציב אנטי חברתי ואנטי חינוכי עם פגיעה קריטית בחינוך.

ענת מאור: אנחנו לא קיבלנו את זה לפני, לא מקבלים את זה עכשיו ולא רושמים את זה בפנינו.

ענת מאור: ממשלה שרוצה להוביל אזי סך התקציב הוא לא אוטומטי, כי זה הולך למקומות אחרים, הרסניים ולא חינוכיים בונים.

ענת מאור: כמו כן, בתוך התקציב הזה לא הלכו לעשירים, לא הטילו מסים וכו' וכו'.

ענת מאור: לכן אני חושבת שוועדת החינוך צריכה לחזור ולומר שהתקציב הוא תקציב חמור ביותר.

ענת מאור: כל הסברי השרה לא מקובלים עליי מא' ועד ת'.

ענת מאור: העובדה היא שממשלת ישראל עשתה קיצוץ ופגעה באופן חמור בחינוך.

ענת מאור: אנחנו התבשרנו על קיצוצים ואנחנו רואים שבשני סעיפים יש גידול בתקציב: החינוך הקדם יסודי.

ענת מאור: אם זה ליישום חוק חינוך חינם מגיל 3, אני מאוד מברכת על כך.

ענת מאור: הגידול השני הוא בחינוך העצמאי והמוכר.

ענת מאור: אנחנו מתבשרים שיש עלייה מ-894 מיליון שקל למיליארד.

ענת מאור: הוועדה לא שמעה הסברים מדוע יש פה תוספת, כאשר מקצצים בכל מקום.

עופר חוגי: זה בגין גידול במספר התלמידים.

ענת מאור: הגיעה אליי ידיעה על קיצוצים שנפלו על המגזר של החינוך ההתיישבותי, כ-130 מיליון שקל.

ענת מאור: אני מבקשת לומר לאנשי משרד החינוך שהמשמעות של קיצוץ מ-90% ל-75% בהסעות הוא קריטי ליישוב מבודד.

ענת מאור: האם ממשלת ישראל החליטה ללכת נגד הפריפריה באופן סופי?

ענת מאור: נגד יישובים קטנים?

ענת מאור: נגד המגזר הערבי?

ענת מאור: מה בדיוק רוצים שיעשו?

ענת מאור: אם ממשלת ישראל מחליטה לסגור את הפריפריה שתודיע את זה, כדי שכל אזרח שמגדל את ילדיו יחליט מה הוא עושה שם.

ענת מאור: זה נראה לי דבר לא אפשרי וזה כאילו שלא סוגרים אגף, אבל בעצם פוגעים בו בצורה קריטית.

ענת מאור: לגבי נעל"ה היתה ישיבה אתמול.

ענת מאור: לגבי אולפנים לתיירים תודה על הסיוע וכו', אבל צריך לעשת בעניין הזה בדיקה עניינית.

ענת מאור: ממשלת ישראל מתכוונת לראות את אזורי עדיפות לאומית כך שהכל יהיה יש"ע?

משולם נהרי: בחינוך ההתיישבותי יש תוספת.

ענת מאור: אני לא יכולה לתת את הפירוט.

ענת מאור: יושב פה ראש מועצה ויושבת כאן רכזת חינוך בתנועה הקיבוצית והם יכולים לתת את הפירוט.

ענת מאור: אני מקווה שממשלת ישראל תצא ממסלול דרדור החינוך, כי זה המשאב הכי חשוב שלנו.

ענת מאור: כמו כן, בתוך הקיצוצים לא שמעתי ממה לא מקצצים.

ענת מאור: אני יודעת שפוגעים חזק בפריפריה, פוגעים ביישובים קטנים, פוגעים במגזר הערבי ובליבה של שעות.

ענת מאור: אני חושבת שוועדת החינוך והתרבות צריכה להתערב ולא רק להיות מדווחת על הקיצוצים.

זאב בוים: מה זה "פוגעים בפריפריה"?

זאב בוים: זו סיסמא.

לימור לבנת: זה קשקוש.

זאב בוים: תני לי דוגמא לפגיעה בפריפריה.

זאב בוים: למה צריך לדבר בסיסמאות?

זאב בוים: כל פעם יש לך קבוצת פגיעות אחרת.

ענת מאור: בהסעות למשל.

זאב בוים: זה נשמע משכנע מאוד כשאומרים שפוגעים בפריפריה.

זאב בוים: תגידי לי איפה פוגעים בפריפריה.

ענת מאור: מקצצים בהסעות מ-90% ל-75% ומקצצים בשעות.

ענת מאור: קיצצו בנעל"ה וביטלנו את זה.

זאב בוים: נעל"ה זה לא פריפריה.

לימור לבנת: משרד החינוך לא קיצץ בנעל"ה, אלא רק במינהלת נעל"ה.

לימור לבנת: זה לא פריפריה, אלא מינהלת וזה לא פוגע אפילו לא בילד אחד.

גנדי ריגר: למה הכוונה קיצוץ במינהלת נעל"ה?

זבולון אורלב: אתמול קיימנו דיון חשוב בנושא נעל"ה.

זבולון אורלב: השרה והמנכ"לית עדיין לא קיבלו דיווח על הישיבה.

זבולון אורלב: בישיבה נכח סגן השרה, ואני יודע שהוא ביקש שהנושא הזה לא יעלה היום בדיון וקיבל על עצמו, לאור הדיון שהיה, לקיים את הדיונים בתוך המשרד.

זבולון אורלב: אנחנו לא נעלמים, ואם יהיה צורך נתכנס שוב.

זבולון אורלב: אני רוצה לכבד את הבקשה של סגן השרה לאפשר לו, לאור הדיון שהיה אתמול, לקיים את השיחות בתוך המשרד ולראות מה ניתן לעשות.

זבולון אורלב: אני מציע לעצמנו לא להיות פופוליסטים.

זבולון אורלב: כל מי שלא מוצא חן בעיניו איזשהו קיצוץ, שיבוא ויגיד במה הוא מציע להעמיק את הקיצוץ במקום אחר.

זבולון אורלב: אני אומר את זה קודם כל לעצמי.

זבולון אורלב: את זה אומר אחד שחושב שהקיצוץ הזה הוא חטא חברתי חמור ביותר.

זבולון אורלב: הוא יעמיק את המשברים בתוך מערכת החינוך, גם בסוגיית ההישגים וגם בסוגיית הפערים וגם בסוגיית התרבות העבריינים.

זבולון אורלב: הקיצוץ הזה יעמיק את המשברים והוא לא עוזר למערכת החינוך, הוא פוגע במערכת החינוך.

זבולון אורלב: אחרי כל זה אני אומר שנהיה עכשיו לא פופוליסטים ונגיד שאם רוצים לקצץ פחות כאן, איפה צריך להעמיק את הקיצוץ.

זבולון אורלב: אני אתן דוגמה לכך.

זבולון אורלב: אני נגד קיצוץ שעות, אבל משרד החינוך החליט לקצץ שעות.

זבולון אורלב: אני מתנגד לכך שהקיצוץ יהיה פלט.

זבולון אורלב: אני אומר שאי אפשר להטיל קיצוץ שווה לבית ספר שיש בו 60% טעוני טיפוח כמו בית ספר שיש בו 5% טעוני טיפוח.

זבולון אורלב: אי אפשר להטיל את אותו קיצוץ לבית ספר שיש בו 20% עולים מאתיופיה כמו בית ספר שאין בו אף עולה מאתיופיה.

זבולון אורלב: אי אפשר להטיל קיצוץ ברשות מקומית חזקה, שבדרך כלל עוזרת לבתי הספר גם בשעות, כמו ברשות מקומית חלשה, ששם המשרד יודע שהרשות לא מוסיפה אף שעה אחת.

זבולון אורלב: לכן אני חושב שמותר לוועדת החינוך להגיד למשרד החינוך שיעשו גם פה דיפרנציאציה.

זבולון אורלב: אל תפגעו בבתי הספר אותו הדבר.

זבולון אורלב: יש בתי ספר חזקים ויש בתי ספר חלשים.

זבולון אורלב: אני אומר את הדבר הזה גם לגבי יתר הדברים, כלומר בכל קיצוץ לא צריך המשרד לומר שהוא מקצץ ולתת לשטח לעשות.

זבולון אורלב: מותר למשרד – אני חושב שזה חלק מהחובה של המשרד – להגיד לשטח שהם יכולים להציע, אבל צריך את אישור המשרד, כי גם בשטח יש כוחות משחק שלחזקים בו יש יותר כוח מהחלשים.

אבי קמינסקי: וזה מה שיקרה.

עופר חוגי: אני מבקש לשאול לגבי הפרוייקט ששר האוצר דיבר עליו, 50 מיליון שקל למחשבים, האם זה מיושם?

לימור לבנת: אין לי שום מושג.

לימור לבנת: משרד החינוך לא מעורב בזה למרות מחאותיי.

עופר חוגי: אפשר לדחות את הפרוייקט הזה בשנה ולהעביר את התקציב הזה למשרד החינוך.

לימור לבנת: הוקם צוות היגוי בינמשרדי ללא משרד החינוך, זאת למרות מחאותיי ולמרות דרישתי שמשרד החינוך יהיה מעורב בזה.

לימור לבנת: משרד החינוך לא בעניין הזה ואין לי שום מושג מה קורה שם.

לימור לבנת: זה ראוי שייבדק.

עופר חוגי: אני חושב שאנחנו צריכים לדרוש מהאוצר שהפרוייקט הזה יידחה בשנה.

זבולון אורלב: האם נציג האוצר יכול למסור לוועדה מידע ביחס לאותם 50 מיליון ששר האוצר הקציב לצורך מחשוב?

אורי שוסטרמן: אני אבדוק את זה.

זבולון אורלב: אני מבקש לקבל תשובה בכתב, כדי שנוכל להפיץ את זה בין החברים.

עופר חוגי: אנחנו מבקשים שזה יידחה בשנה ובמקום שיהיה קיצוץ נוסף בתקציב משרד החינוך, זה יועבר לתקציב משרד החינוך.

לימור לבנת: דרך אגב, לא מדובר ב-50 מיליון שקל.

לימור לבנת: אם אני מבינה נכון, מדובר בתקציב של 400 מיליון שקל לשלוש שנים ולכן זה יותר מ-50 מיליון.

לימור לבנת: מוקמת עכשיו מינהלת שלמה סביב העניין הזה עם תקציבי עתק.

זבולון אורלב: במסגרת הסיכום של הישיבה אני אדרוש לקבל דיווח מלא לגבי התקציב הזה, למי הוא מיועד ואיך מערכת החינוך תהיה שותפה בכירה בניהול הפרוייקט הזה.

עופר חוגי: לגבי עדכון הפרופיל – אני חושב שיש כאן קיצוץ כפול.

עופר חוגי: לא ייתכן שמצד אחד עושים קיצוץ פלט פר ראש ומצד שני מקצצים בפרופיל.

עופר חוגי: אותם בתי ספר ששלחו את הפרופיל עשו את זה לפי מספר השעות שמשרד החינוך מתקצב אותם.

עופר חוגי: נכון שיש מורים נוספים שהם עוזרים וכד', שהרשות מממנת, ולכן אי אפשר להכניס אותם במסגרת הפרופיל.

עופר חוגי: לא ניתן לעשות קיצוץ נוסף באותו בית ספר, כי אותו בית ספר יקבל פחות כסף פעמיים – גם מכים אותו פר ראש וגם בפרופיל.

עופר חוגי: מה שיקרה הוא שיהיו באותו בית ספר פחות מורים.

עופר חוגי: רשות שהכניסה תגבור של מורים שלא נכנסים לפרופיל, עשתה את זה כדי להעלות את ההישגים, ולכן השינוי הזה יפגע גם בהישגים.

זבולון אורלב: מה אתה מציע?

עופר חוגי: מתוך התקציב למחשוב, צריך להעביר כסף לנושא הזה.

עופר חוגי: בכל מקרה אי אפשר לעשות קיצוץ כפול, כי לבתי הספר יש משק סגור.

זבולון אורלב: ואם הממשלה לא תשתכנע לדחות את פרוייקט המחשוב, וכנראה יש בממשלה רוב נגד שרת החינוך?

עופר חוגי: אני מצטרף לבקשה שלך שהקיצוץ לא יהיה פלט על כל המערכת.

עזמי בשארה: אם כך אתה מציע להכפיל את הקיצוץ במקומות מסוימים.

זבולון אורלב: כן, אני אפילו מציע לשלש.

זבולון אורלב: אין לי כאן את הכלים השלובים כדי לדעת אם זה הכפלה או לא.

עזמי בשארה: זה יותר מהכפלה, כי החלשים הם יותר מהחזקים.

עופר חוגי: יש רשויות חזקות והורים מבוססים שיכולים לקחת מורים פרטיים לילדים שלהם.

עופר חוגי: באותן רשויות אפשר לקצץ יותר, אבל ברשות כמו אופקים, שההורים בה לא מסוגלים לממן מורים פרטיים, לא ניתן להכות פעמיים.

עופר חוגי: לכן אני סבור שאת הקיצוץ בעל-יסודי לא צריך לעשות בכל הארץ בצורה שווה.

עופר חוגי: לגבי קרן קרב - היות שיש כאן matching עם שני גופים אחרים, אם משרד החינוך מקצץ, הוא נותן להם מתנה.

עופר חוגי: אני לא חושב שצריך לקצץ בנושא הזה.

לימור לבנת: אנחנו לא מקצצים.

לימור לבנת: הבהרתי שהקיצוץ הוא במינהלת והקפדנו לא לקצץ לא בקרן קרב ולא בקרן רש"י ולא בכל התוכניות המיוחדות.

רחמים מלול: העלות של המינהלת של קרן קרב היא 70 מיליון שקלים?

לימור לבנת: לא.

לימור לבנת: בכל מקרה הוסכם איתם שזה לא יפגע בתוכניות.

עופר חוגי: לגבי הקיצוץ בסעיף ההסעות - היות שהנושא לא מוסדר בחוק, הרשויות לא יבצעו את זה.

עופר חוגי: אם מקצצים באופן כזה משמעותי, חלק מהרשויות לא יתנו את השירות הזה.

לימור לבנת: אז מה אתה מציע?

עופר חוגי: גם בנושא הזה אני מציע דיפרנציאציה.

עופר חוגי: יש רשויות שמסוגלות ויש רשויות שלא מסוגלות.

זבולון אורלב: זה מה שעשו.

זבולון אורלב: דווקא בנושא הזה הקיצוץ הוא דיפרנציאלי.

עופר חוגי: בתקציב ההסעות של מועצות אזוריות אפשר לקצץ יותר מ-10%, כי יש להן רכבים.

עופר חוגי: אני לא יודע איך אפשר לקצץ עוד מתקציבי הרשויות.

עופר חוגי: יהיו ילדים שלא יוכלו להגיע לבית הספר.

זבולון אורלב: משרד החינוך החליט על שלושה קיצוצים: קיצוץ אחד מ-100% ל-90%.

זבולון אורלב: קיצוץ שני במועצות אזוריות, פלט על כולם, מ-90% ל-75%.

זבולון אורלב: כאן אני חושב שזה לא נכון וצריך גם כאן לעשות דיפרנציאציה, כי לא כל המועצות האזוריות באותו מצב.

לימור לבנת: אז אתה רוצה לקצץ במועצות אחרות יותר?

זבולון אורלב: כן.

לימור לבנת: זה לא נראה לי.

זבולון אורלב: זאת הצעתי.

זבולון אורלב: קיצוץ שלישי הוא לגבי רשויות מקומיות נטולות המענק – הורידו את ההשתתפות מ-50% ל-40%.

עופר חוגי: תהיה מציאות לפיה חלק מהרשויות לא תעשנה בכלל הסעות.

זבולון אורלב: איזה רשויות?

עופר חוגי: למשל בירושלים.

זבולון אורלב: בירושלים אין בכלל קיצוץ בהסעות.

זבולון אורלב: ירושלים היא לא קו עימות, היא לא מועצה אזורית והיא לא נטולת מענק.

לימור לבנת: עם כל הכבוד, נראה לי קצת אבסורדי שוועדת החינוך עוסקת בזה.

יוסי וסרמן: ראשית אני רוצה להודות על הברכות, אבל מהברכות עוברים ישר לבעיות שיוצר התקציב.

יוסי וסרמן: אנחנו רואים את התקציב לראשונה ואנחנו שומעים לראשונה את הבעיות החמורות מאוד.

יוסי וסרמן: כבר במהלך הישיבה הזאת התייעצתי עם חבריי והחלטנו שנקיים באופן מיידי ישיבת הנהלה בנושא הזה ונקבל החלטות בהתאם.

יוסי וסרמן: לנושא של פיטורי המורים תהיה השלכה חמורה ביותר, לא רק מהבחינה שאנחנו נאלץ לנהוג על פיהן, אלא גם השלכה חמורה על התלמידים, על שעות הלימוד שלהם, על השהייה שלהם במוסדות החינוך, על הפרוייקטים החינוכיים וכו'.

יוסי וסרמן: אני לא יודע איך ייראה פרוייקט יום החינוך הארוך בעתיד ועוד כהנה וכהנה.

יוסי וסרמן: כל זאת אני אומר לפני שישבתי והתעמקתי ולמדתי את המטריה.

יוסי וסרמן: אני שומע את זה היום לראשונה ואני עוד לא מוכן כמו שצריך, על מנת להביע דעה ברמה מקצועית.

יוסי וסרמן: אני מודע לכל מה שקשור לתקציב, יש לי איזשהו ניסיון בנושאים תקציביים.

יוסי וסרמן: אני חושב שהקיצוץ שהושת על משרד החינוך הוא חמור מאוד ברמה הלאומית.

יוסי וסרמן: בכל מקרה הנושא של פיטורי מורים וההשלכות של זה על המערכת, הם דברים שנאלץ להגיב עליהם.

יוסי וסרמן: כמובן שננסה לתאם הכל מראש עם משרד החינוך, כי המדיניות שלנו היא מדיניות של ניסיון לתיאום ועבודה משותפת, אבל בכל מקרה נהיה חייבים להגיב מקצועית על פי המתחייב.

רן ארז: אין ספק בלבי שמשרד החינוך נאבק ולא מעוניין בקיצוץ החמור הזה, כפי שכולם מגדירים אותו "חמור", "גדול", "חריף", "פצצה חברתית" וכד'.

רן ארז: אין לי ספק בכך, כי כולנו מודעים וכולנו חיים במדינה הזאת ויודעים מה המשמעות של החינוך במדינה.

רן ארז: אינני מבין מדוע כולם מצהירים הצהרות.

רן ארז: אני לא מתכוון כרגע לשרת החינוך, כי היא היחידה בממשלה, שעד כמה שאני יודע, נלחמה נגד הקיצוץ.

רן ארז: מדוע מצהירים הצהרות שהחינוך חשוב והחינוך עתיד המדינה וכו', אבל אף אחד לא עושה כלום?

רן ארז: לא עושים כלום, כי התקציב מקוצץ מאז 96' כל הזמן.

עזמי בשארה: נניח שיהיה קיצוץ גם בהצהרות, מה אז?

רן ארז: אני מתכוון בעצם לומר שכל הזמן אני שומע רק הצהרות כמה זה חשוב ומוציאים ניירות עבודה איך מורידים מהתקציב.

רן ארז: לעצם העניין.

רן ארז: אנחנו ניאבק נגד הקיצוץ הזה בכל כוחנו, כמה שאנחנו יכולים לעשות כארגון מורים על-יסודיים.

רן ארז: לגבי הדברים ששמעתי כאן יש לי רק שאלה אחת:

רן ארז: אם הולכים לקצץ שעות לימוד – שזה דבר חמור ואף אחד לא מעוניין בכך – נראה לי קצת מוזר שבתשעה שנתונים – מא' – ט' – שזה החינוך הרשמי, מורידים 15,000 שעות, ובכיתות י', י"א וי"ב שהם בבעלויות אחרות, מורידים 25,000 שעות ועוד מצפים שהתלמידים יצליחו בבחינות בגרות.

רן ארז: יתרה מזאת, הנושא הזה של תיקון הפרופיל הוא מכה נוספת, כי הקיצוץ הגדול הזה מרוכז דווקא בשלושה שנתונים שלפני בחינות בגרות.

רן ארז: למרות שיושב ראש הוועדה אמר שהקיצוץ לא צריך להיות פלט, ואני בעד זה, הדיפרנציאציה צריכה להיות בתוך השכבה, בבתי הספר, ולא בין החינוך הרשמי לחינוך שבבעלויות.

רן ארז: לכן בנקודה זאת הייתי מבקש שתהיה חשיבה נוספת, על מנת לא להעמיס את עיקר המכה על ריכוז קטן יחסית.

רן ארז: באשר לשאר הדברים אני מצטרף לדברי כל קודמיי.

רן ארז: אנחנו נעשה כל מאמץ על מנת להקטין את הקיצוץ הזה למינימום.

רון חן: אני רוצה לשבח את משרד החינוך ששיתף אותנו בכל הליך המאבק על הקיצוצים וכן גם את ראשי הרשויות.

רון חן: זה לא אומר שהקיצוצים שהוחלטו במשרד החינוך מקובלים עלינו, אבל לפחות היינו שותפים למאבק נגד הקיצוץ.

רון חן: לגבי הקיצוץ בנושא ההסעות - נושא ההסעות מעוגן בהסכמים גם של המועצות האזוריות וגם שלנו

זבולון אורלב: אני יכול לקבל את מסמכי ההסכמים?

רון חן: בוודאי.

רון חן: אנחנו נשלח לך את זה כבר היום בפקס.

זבולון אורלב: זה חשוב לי, כי יש רשויות מקומיות שמפרות את ההסכמים ומטילות את החלק שלהן על ההורים.

רון חן: לדעתי זה מותר מבחינה חוקית.

רון חן: ההסכם הוא הסכם קיים על matching וכתוב בו שאי אפשר לשנות מההסכם.

רון חן: פה אנחנו בתוך המערכת וזה לא דברים אכסוגנים גם אצלנו וגם במועצות האזוריות.

רון חן: כמו כן, אי אפשר לשנות את נושא ההסעות באמצע השנה, כי אנחנו כבר קשורים בהסכמים עם מסיעים.

רון חן: האופציה היחידה שיש למשרד החינוך זה לעשות את זה בתחילת שנת הלימודים על ידי שינוי הקריטריונים.

רון חן: כלומר, לקבוע שבמקום שלושה ק"מ זה יהיה ארבעה ק"מ, במקום קילומטר וחצי שניים וחצי קילומטר וכד'.

רון חן: זה יקטין את כמות התלמידים הזכאים להסעות ומשרד החינוך ייתן את הדין בפני ההורים למה לא מגיע לילדיהם הסעות, אבל אי אפשר לקצץ באחוזים, בטח שלא סקטוריאלי ולהפלות בין סקטורים.

רון חן: הקיצוץ אמור להיות פלט.

רון חן: האם לרשויות נטולות מענק יש יותר כסף להסעות?

רון חן: לא.

זבולון אורלב: כן.

רון חן: לא.

רון חן: זה קנס פעמיים, כי רשות שמקבלת מענק, על הפער שנוצר לה בחינוך היא מקבלת פיצוי במענקי האיזון.

רון חן: רשות נטולת מענק לא מקבלת את הפיצוי ועוד מקצצים לה.

רון חן: זה קיצוץ כפול.

רחמים מלול: אם תשנה את הקריטריונים גם תפגע בהסכמים החתומים.

רון חן: לא, כי ההסכמים לא מדברים על הקריטריונים.

רון חן: ההסכמים הם הסכמי תעריפים ו-matching .

רחמים מלול: ההסכם הוא גם על מספר ההסעות?

רון חן: בהחלט לא.

רון חן: אני חתום על ההסכמים ואני יודע.

רון חן: שלוש שנים נאבקנו על כל מילה עד שהגענו להסכם.

רון חן: ההסכם הוא הסכם תעריפי והוא לא הסכם של ועדות השמה.

רון חן: כל הנושא הסקטוריאלי, לרבות הנושא של תשלומי הורים, זה עניין שוועדת החינוך של הכנסת החליטה שמשרד החינוך ישלם.

רון חן: אותם חומרי מלאכה וטכנולוגיה שהולכים עכשיו לקצץ בהם, הם החלטה של ועדת החינוך.

זבולון אורלב: אנחנו לא החלטנו שמשרד החינוך ישלם.

זבולון אורלב: אנחנו החלטנו שהורים לא ישלמו.

רון חן: זה אותו דבר.

רון חן: בדלת האחורית ההורים ישלמו את זה.

רון חן: צר לי שכך זה יהיה, אבל זה מה שיקרה.

רון חן: לגבי הקיצוץ עצמו - לא כל מה שראיתם זה הקיצוץ האמיתי.

רון חן: כשמקצצים 10 מיליון שקל במתנ"סים, אין קיום למתנ"סים, מאחר שהשלטון המקומי מסבסד את המתנ"סים בהפרש בין ההכנסות להוצאות.

רון חן: הם מורידים להם הכנסות של 10 מיליון, הרשויות המקומיות צריכות לשלם את זה.

רון חן: לכן, כשאומרים 80 מיליון, זה לא 80 מיליון.

רון חן: על ה-80 מיליון, מתוך כל אותם סעיפים קטנים שראינו, חלק מהם נופל על הרשויות המקומיות.

רון חן: בתחשיב שנתי הקיצוץ על השלטון המקומי, לא רק שנת 2002, אלא לאורך שנת הלימודים, הוא 240 מיליון שקל, וזאת עוד לפני ה-93 מיליון הנוספים, זאת משום שהקיצוץ בשעות לימוד הוא 124 מיליון.

רון חן: לגבי נושא השעות והפילוח - משרד החינוך לקח על עצמו קיצוץ 15,000 שעות על תשעה שנתונים והטיל על השלטון המקומי קיצוץ של 25 אלף שעות על שלושה שנתונים.

רון חן: בחינוך היסודי קוצץ אחוז אחד ובעל-יסודי שלושה אחוז.

זבולון אורלב: איציק כהן כתב פתק לשרה שממוצע השעות לכיתה בחינוך היסודי הוא 46 שעות שבועיות, בחטיבת הביניים הממוצע הוא 54 שעות והממוצע בחטיבה העליונה הוא 58.3 שעות.

רון חן: אם כך האחוזים הם יותר גבוהים.

לימור לבנת: כפי שאמרנו קודם, אנחנו עוד לא התייחסנו לקיצוץ הנוסף של ה-94 מיליון.

לימור לבנת: באיזון זה יבוא גם לחינוך היסודי.

רון חן: לגבי תקציבי בטיחות בתי ספר - יש החלטת ממשלה ואין כסף.

לימור לבנת: נכון.

לימור לבנת: התקנה של ה-20 מיליון שקלים לבטיחות בתי הספר ריקה.

לימור לבנת: האוצר לא העביר אליה כסף בתקציב 2002.

זבולון אורלב: אני כבר מתחיל לראות ששנת הלימודים החדשה לא תיפתח.

לימור לבנת: אני דיברתי על זה בישיבת ממשלה והזהרתי על כך.

לימור לבנת: גם שנת הלימודים הקודמת נפתחה ללא זה ורק אחרי שאני אכפתי את זה בממשלה, זה שולם.

לימור לבנת: בתקציב 2002, למרות ההחלטות, האוצר לא הקצה תקציב לזה.

לימור לבנת: אני כבר מתחיל להפנים את זה ששנת הלימודים הבאה לא תיפתח.

שמואל הלפרט: כרגע יש שמירה בבתי הספר?

זבולון אורלב: כרגע יש שמירה.

זבולון אורלב: לגבי השמירה אנחנו נדבר בסוף הישיבה.

זבולון אורלב: אני רוצה את גיבוי הוועדה למהלך שהובלנו עם ארגוני המורים, השלטון המקומי וארגון ההורים הארצי, על שביתת אזהרה ביום חמישי הבא, אם הממשלה לא תיענה לפניית השרה לתקן שלושה דברים: שתהיה שמירה גם אחרי השעה שתיים ועד גמר תוכנית הלימודים הפורמלית, שיאושר מקצוע מועדף לחיילים משוחררים למי שיהיה מאבטח מוסדות חינוך ושהשמירה תחול גם על מוסדות חינוך קטנים ממאה ילדים פלוס אשכולות גנים.

קריאה: אל תשכחו 50 אלף ילדי מעונות.

זבולון אורלב: את צודקת, אבל זה לא קשור אלינו, אלא לוועדת העבודה והרווחה.

עזמי בשארה: אם אנחנו לא יודעים עדיין מה התקציב של שנת 2003, איך אפשר לעשות קיצוץ בשעות לאורך כל שנת הלימודים?

עזמי בשארה: נאמר שרוב הקיצוץ בשעות יהיה בשלושת החודשים האחרונים של השנה, כלומר מספטמבר עד דצמבר.

עזמי בשארה: איך חולק קיצוץ שעות הלימודים על כל שנת הלימודים בלי לדעת את תקציב החינוך לשנת 2003?

זבולון אורלב: הקיצוץ הוא בבסיס התקציב גם ל-2003.

זבולון אורלב: נניח שיוחלט על הפחתה של 25 אלף שעות, זה יהיה 25 אלף שעות פחות לאורך כל שנת הלימודים תשס"ג – בארבעת החודשים האחרונים של שנת התקציב 2002 פלוס שמונה חודשים של שנת התקציב 2003.

עזמי בשארה: ואם התקציב של שנת 2003 יהיה שונה, יש סיכוי שזה ישתנה?

זבולון אורלב: לא.

זבולון אורלב: אם יהיה שינוי זה יחול מה-1 בספטמבר של שנת 2003.

ארז פרנקל: לגבי הקיצוץ בתקציב החינוך כל הארגונים שיושבים כאן היו שותפים במהלך שהשרה הובילה וזו התוצאה שישנה.

ארז פרנקל: הציגו לנו כאן ירידה גדולה במקורות תקציב החינוך, הציגו התייעלות, אבל מה שלא הציגו לנו זה מה יורד מהחינוך.

ארז פרנקל: אני חושב שצריך לפתוח את העיניים ולראות מה יקרה – מה התלמידים ילמדו פחות.

ארז פרנקל: מדברים על קיצוץ בהסעות ומישהו יצטרך לממן את זה, כשלא מעבירים כספים עבור חומרי מלאכה ושכפול ויוצרים מצב שיש מחסור בבתי הספר, שמבקשים מבתי הספר בגין שינוי פרופיל לשלם פחות שכר לימוד, נותנים בעצם פחות כספים לבתי הספר.

ארז פרנקל: בדרך כלל היתה תופעה שהשתמשו בכספי הורים לכל מה שהיה חסר בשטח.

ארז פרנקל: אנחנו קיבלנו החלטה לקצץ גם בתשלומי ההורים בשנה הבאה וכולנו צריכים לחשוב מה הולכים להוריד מסל הפעילות החינוכית בבתי הספר.

ארז פרנקל: הקטנת מקורות זה הקטנת הפעילות החינוכית בבתי הספר.

זבולון אורלב: הואיל ומה שהוצג כרגע זה חלקי ביותר, כי אין לנו ידיעה לגבי הקיצוץ של ה-94 מיליון פלוס 14 מיליון בפיתוח – זה 108 מיליון שלא הולכים ברגל – אני מציע שברגע שהמשרד יגבש את הקיצוץ שלו של ה-108 מיליון, שמשרד החינוך יודיע לנו על כך.

לימור לבנת: אני כבר אומרת שלא תהיה כאן דרמה גדולה מעבר למה שהצגנו.

לימור לבנת: זה בעיקר קיצוץ של עוד שעות.

זבולון אורלב: בכל מקרה אני מציע שנסכים שאנחנו נקיים עוד דיון ואז כולם יוכלו לדבר ברווחה, כי הזמן שלנו עכשיו מצומצם.

אילן שדה: הנושא של ההסעות הוא קריטי מבחינתנו והוא לא יאפשר את המשך שנת הלימודים ולא פתיחת שנת לימודים.

אילן שדה: כידוע לכם, המועצות האזוריות סגרו בתי ספר קטנים והקימו בתי ספר אזוריים.

אילן שדה: אני סגרתי בית ספר קטן בכפר ערבי והוגש נגדי, כמועצה אזורית מנשה, ונגד משרד החינוך בג"ץ על כך שהלכנו נגד הכפר.

אילן שדה: התחייבנו אז להסעות.

אילן שדה: כל המועצות האזוריות סגרו בתי ספר קטנים, זה תרם הרבה כסף לאוצר המדינה, אבל המדינה התחייבה להסיע את התלמידים ויש על כך הסכם.

אילן שדה: המועצות האזוריות עברו תהליך של אופטימיזציה, עברו תהליך של מכרז והתוצאה הנמוכה נלקחה בחשבון, אבל אחרי שהיא נלקחה בחשבון אמרו שיורידו עוד 10% ועכשיו מבקשים להוריד עוד.

אילן שדה: זה לא ילך, כי למועצה זה סכומים מאוד גדולים.

אילן שדה: אני מבקש לשאול אם הירידה בתקציב ההסעות מ-90 ל-75% היא על כל התלמידים או שלגבי החטיבה העליונה זה ירידה מ-90 ל-50?

אילן שדה: האם זה חל גם על החינוך המיוחד?

אילן שדה: הדברים הללו לא נאמרו.

זבולון אורלב: השאלה עומדת בעינה.

ד"ר יצחק קדמן: אני מבקש להציע הצעה.

ד"ר יצחק קדמן: מה שהוצג לנו היום זה ניסיון של משרד החינוך למזער את הנזק, שהוא נזק כבד מאוד, כי הוא בא על קיצוצים קודמים.

ד"ר יצחק קדמן: לדעתי מערכת החינוך כבר מזמן מתחת לקו האדום.

ד"ר יצחק קדמן: הניסיון למזער את הנזק יביא לכך שגם התלמידים, ובמיוחד ההורים, ימשיכו לשתוק אל מול הבושה הזאת.

ד"ר יצחק קדמן: אני חושב שטקטית צריך לעשות ההיפך.

ד"ר יצחק קדמן: אני מציע למשרד החינוך להודיע שמשנת הלימודים הבאה יום הלימודים מתחיל בשעה תשע.

ד"ר יצחק קדמן: רוב ההורים, שלצערי לא נלחמים מספיק, כשהם יבינו שהם לא יכולים לצאת לעבודה בשעה הנכונה, אלא הם צריכים להישאר עוד שעה, מפני שיום הלימודים יתחיל בשעה תשע, אולי יפרוץ מרד ההורים הנכון שצריך לפרוץ, כי אם ננסה למזער את הנזק, השתיקה תימשך.

זבולון אורלב: אני מבקש לסכם את הישיבה.

זבולון אורלב: הוועדה שמעה את תוכנית המשרד על הקיצוצים בתקציב משרד החינוך.

זבולון אורלב: הוועדה קובעת כי הקיצוץ בסך 472 מיליון שקל הוא תקציב חמור ויש בו פגיעה משמעותית במערכת החינוך, וחרף מאמצי המשרד הוא יפגע גם בתלמידים חלשים.

זבולון אורלב: הוועדה תשלים את הדיון בתקציב לאחר שהמשרד יודיע על החלטותיו ביחס לקיצוץ הנוסף בשיעור של 108 מיליון שקלים.

זבולון אורלב: אני מבקש את גיבוי הוועדה, כדי שגם תהיה החלטת ועדה בעניין, שאם הממשלה איננה מקבלת את שלוש התביעות שלנו בעניין השמירה, אנחנו מצטרפים לארגון ההורים הארצי ולארגוני המורים ולמרכז השלטון המקומי לתמוך ולקרוא לשביתת אזהרה בת שעתיים ביום חמישי.

זבולון אורלב: מי בעד ההצעה?

זבולון אורלב: בעד – 3 נגד – אין החלטה: ההצעה התקבלה.

זבולון אורלב: אני מודה לכולם, הישיבה נעולה.

זבולון אורלב: - - - - - - - - - -